পুলিশ, স্থানীয় লোকজন ও নিহতের স্বজনরা জানান, আখাউড়া শহীদ স্মৃতি ডিগ্রি কলেজের শিক্ষক মশিউর আলম সোহেলের পরিবারের সঙ্গে কুমিল্লা পৌরসভার ১ নম্বর ওয়ার্ডের কাউন্সিলর আকছিরুল  বাশার সোহাগের পরিবারের দীর্ঘ দিন ধরে জমি নিয়ে বিরোধ চলে আসছিল। শুক্রবার রাতে সোহেল শহরের কান্দিরপাড় থেকে ভাটপাড়ায় তার বাড়ি ফেরার পথে বিষ্ণুপুর মৌলভীপাড়ায় পৌঁছামাত্র একদল সন্ত্রাসী তার মোটর সাইকেলের গতিরোধ করে। এ সময় সন্ত্রাসীরা মশিউর আলম ও ইরান নামে তার এক বন্ধুকে কুপিয়ে মারাত্মক আহত করে। তাদের চিত্কারে এলাকাবাসী ঘটনাস্থলে পৌঁছলে সন্ত্রাসীরা কয়েক রাউন্ড ফাঁকা গুলি ছুঁড়ে ঘটনাস্থল থেকে পালিয়ে যায়। স্থানীয়রা আহতদের প্রথমে কুমিল্লা মেডিক্যাল কলেজ হাসপাতালে পরে আশংকাজনক অবস্থায় ঢাকা মেডিক্যাল কলেজ হাসপাতালে  নেয়ার পথে রাত সাড়ে ১২টায় সোহেলের মৃত্যু হয়। গতকাল শনিবার বাদ আছর তাকে পারিবারিক কবরস্থানে দাফন করা হয়েছে। এদিকে খুনের ঘটনায় আকছিরুল বাশার সোহাগকে প্রধান আসামি করে ১৭ জনের বিরুদ্ধে নিহতের স্ত্রী শাহনাজ পারভীন সানু বাদী হয়ে কোতোয়ালী মডেল থানায় একটি হত্যা মামলা দায়ের করেছেন। পুলিশ ভাটপাড়া এলাকার আবদুস ছোবহানের পুত্র ও কমিশনার সোহাগের ভাগিনা আফতাবুর রহমান পিটারকে (২২) গ্রেফতার করেছে। কোতয়ালী মডেল থানার ওসি মহিউদ্দিন মাহমুদ জানান, পারিবারিক বিরোধকে কেন্দ্র করে খুনের ঘটনা ঘটেছে। পুলিশ মামলায় অভিযুক্ত অপর আসামিদের  গ্রেফতারে অভিযান অব্যাহত রেখেছে।